Bedřich Placák

genmjr. prof. MUDr. **Bedřich Placák**, DrSc. (* 16. február 1914, Viedenské Nové Mesto† 1. marec 1993, Praha) bol český lekár, za vojny partizán a lekár partizánskeho oddielu Hurban, spoluzakladateľ českej kardiochirurgie a od 13. januára 1981 druhý hovorca Charty 77. Jeho synom je spisovateľ a publicista Petr Placák.

## Život
Bedřich Placák pochádzal z rodiny viedenských Čechov. Narodil sa vo Viedenskom Novom Meste, detstvo strávil v rakúskej Haliči, Valašských Kloboukoch a v Litoměřiciach. V mladosti mu učaroval tramping.. Po gymnáziu začal študovať veterinárnu medicínu na Masarykovej univerzite v Brne, ale neskôr prestúpil na medicínu na Univerzitu Karlovu. Školu nedokončil kvôli uzavretiu českých vysokých škôl 17. novembra 1939 (promoval až po vojne) a nastúpil ako sekundár do vinohradskej nemocnice. Práve 17. novembra 1939 pritom mal skladať svoju poslednú čiastkovú rigoróznu skúšku.

V roku 1944 odišiel do Bielych Karpát a zapojil sa do Slovenského národného povstania ako lekár partizánskeho oddielu Hurban Miloša Uhra. Oddiel operoval na Javorine na slovensko-moravskom pomedzí. Začiatkom októbra 1944 sa stal súčasťou 2. československej partizánskej brigády J. V. Stalina. S partizánmi Placák prežil celé povstanie a postupne sa vypracoval na šéflekára brigády, náčelníka štábu oddielu a vo februári 1945 aj celej brigády. V brigáde zostal až do jej rozpustenia 6. apríla 1945.

Po vojne vstúpil do Komunistickej strany Československa a bol funkcionárom Zväzu partizánov. Vo februári 1948 pôsobil v akčnom výbore vinohradskej nemocnice, potom odišiel ako dobrovoľník do Juhoslávie a pracoval v mostarskej nemocnici, ktorú musel opustiť po roztržke medzi Titom a Stalinom. Roku 1951 bol povolaný do armády a pôsobil na chirurgickom oddelení Ústrednej vojenskej nemocnice. V rokoch 195354 viedol vojenskú nemocnicu v Kórei. Odcestoval v rámci druhej skupiny československých zdravotníkov a bol druhým primárom a veliteľom 1. československej poľnej chirurgickej nemocnice. Po uzavretí prímeria jeho skupina pomáhala obnoviť prevádzku severokórejskej nemocnice v Čchongdžine.

Roku 1956 sa stal primárom oddelenia hrudnej a brušnej chirurgie Chirurgickej kliniky ÚVN (od roku 2005 Chirurgickej kliniky 2). LF UK a ÚVN), stál pri zrode československej kardiochirurgie, bol členom Českej lekárskej spoločnosti Jána Evangelistu Purkyně a v roku 1968 získal profesúru na Univerzite Karlovej. Diplom však po okupácii už nedostal.

V roku 1969 pri oslavách výročia Slovenského národného povstania Bedřich Placák kritizoval okupáciu Československa a spochybňoval vedúcu úlohu komunistickej strany. Za túto verejnú kritiku bol vylúčený z KSČ, zbavený funkcie náčelníka chirurgického oddelenia Ústrednej vojenskej nemocnice a predčasne penzionovaný. Musel pracovať na podradných miestach napr. vo Výskumnom ústave tuberkulózy Fakultnej nemocnice Bulovka . Potom, čo podpísal Chartu 77, mu bola znemožnená práca v zdravotníctve a živil sa ako náborár pražského dopravného podniku, lesný robotník a nočný strážca v Lorete . Dňa 13. januára 1981 sa stal druhým hovorcom Charty 77. Nasledovalo prepustenie zo zamestnania nočného strážcu, odobratie niektorých vyznamenaní a degradácie z plukovníka na vojaka v zálohe. Pracoval ako nočný strážca. Bol sledovaný a šikanovaný, ale neprestal vo svojej opozičnej činnosti.

V roku 1990 bol rehabilitovaný a povýšený na generálmajora vo výslužbe. Zomrel 1. marca 1993 v Prahe.

## Vyznamenania
* Československý vojnový kríž 1939,
* Československá medaila Za chrabrosť,
* Rad SNP 1. triedy.

## V literatúre
Bedřich Placák napísal rad článkov a publikácií, z memoárovej literatúry najmä knihu *Partyzáni bez legend* a posmrtne vydanej *Paměti lékaře*. Preložil tiež publikácie Ericha Fromma, Étienne Gilsona a Golo Manna, prispieval do Literárnych novín.

## Referencie

## Zdroje

Kategória:Osobnosti z Viedenského Nového Mesta
Kategória:Českí lekári
Kategória:Českí chirurgovia
Kategória:Česko-slovenskí generáli
Kategória:Českí vysokoškolskí pedagógovia
Kategória:Kardiochirurgovia
Kategória:Nositelia Československého vojnového kríža 1939
Kategória:Nositelia Radu Slovenského národného povstania
Kategória:Partizáni
Kategória:Absolventi Karlovej univerzity
Kategória:Vyučujúci na Karlovej univerzite
Kategória:Osobnosti SNP
Kategória:Politici KSČ
Kategória:Signatári Charty 77
Kategória:Hovorcovia Charty 77